wickkiey/tamil-wikipedia-chunked huggingface dataset:
# சோ. ம. கிருசுணா

## வகித்த பதவிகள்

- 3வது கருநாடக சட்டமன்ற உறுப்பினர், 1962-67, மத்தூரிலிருந்து. ஆனால் 1967-ல் தோல்வியடைந்தார்.
- பொதுநலவாய நாட்டுக்கான இந்திய நாடாளுமன்றக் குழு உறுப்பினர், பாராளுமன்ற மாநாடு, நியூசிலாந்து, 1965
- 4வது மக்களவை உறுப்பினர், 1968-1971, இடைத்தேர்தலுக்குப் பிறகு மாண்டியாவிலிருந்து சோசலிஸ்ட் நாடாளுமன்ற உறுப்பினராக இருந்தார்
- உறுப்பினர், 5வது மக்களவை 1971-1972, மாண்டியாவிலிருந்து காங்கிரசு வேட்பாளர்
- உறுப்பினர், கர்நாடக சட்ட மேலவை 1972–1977
- 1972-77 கர்நாடக அரசு வணிகம் & தொழில்கள் மற்றும் நாடாளுமன்ற விவகாரங்களுக்கான அமைச்சர்
- உறுப்பினர், 7வது மக்களவை 1980-1984, மாண்டியாவிலிருந்து. ஆனால் 1984 மக்களவைத் தேர்தலில் தோல்வியடைந்தார்
- உறுப்பினர், ஐக்கிய நாடுகள் சபைக்கான இந்திய பிரதிநிதிகள், 1982
- 1983-1984 காலகட்டத்தில் மத்திய தொழில்துறை அமைச்சராக இருந்தார்
- 1984-1985 காலகட்டத்தில் மத்திய நிதித்துறை இணை அமைச்சர்
- உறுப்பினர், 9வது கர்நாடக சட்டமன்ற உறுப்பினர் 1989–1994
- சபாநாயகர், கர்நாடக சட்டமன்றம் 1989–93
- மார்ச் 1990 இல் ஐக்கிய இராச்சியம், வெஸ்ட்மின்ஸ்டரில் நடைபெற்ற பொதுநலவாய நாடாளுமன்றக் கருத்தரங்கிற்குப் பிரதிநிதி
- கர்நாடகாவின் துணை முதல்வர், 1993-1994
- ஏப்ரல் 1996-ல் மாநிலங்களவை உறுப்பினர்
- கர்நாடக முதல்வர் அக்டோபர் 1999 - 2004 (மத்தூர் சட்டமன்ற உறுப்பினர்)
- கர்நாடக சட்டமன்றத்திற்கு மீண்டும் தேர்ந்தெடுக்கப்பட்டார்: 2004 (சாம்ராஜ்பேட்டை தொகுதி)
- ஆளுநர், மகாராட்டிரா: 2004–2008
- 2008-2014 கருநாடகாவிலிருந்து மாநிலங்களவை உறுப்பினர்
- வெளிவிவகார அமைச்சர், இந்திய அரசாங்கம்: 22 மே 2009 முதல் 26 அக்டோபர் 2012 வரை
# சோ. ம. கிருசுணா

## இறப்பு

நீண்ட காலமாக நோயால் பாதிக்கப்படிருந்த கிருஷ்ணா 2024 திசம்பர் 10 அன்று 92 ஆம் வயதில் பெங்களூருவில் உள்ள இவரது இல்லத்தில் காலமானார்.
# பிரதமை

**பிரதமை** என்பது சந்திரனின் இயக்கத்தை அடிப்படையாகக் கொண்ட இந்துக் காலக் கணிப்பு முறையில், 15 நாட்களுக்கு ஒரு முறை சுழற்சி முறையில் வரும் ஒரு நாளைக் குறிக்கும். இந்த நாட்கள் பொதுவாகத் "திதி" என்னும் பெயரால் அழைக்கப்படுகின்றன.அமாவாசை நாளையும், பூரணை நாளையும் அடுத்து வரும் முதலாவது திதி பிரதமை ஆகும். *பிரதம* எனும் வடமொழிச் சொல் முதலாவது எனப் பொருள்படும். 15 நாட்களைக் கொண்ட தொகுதியில் முதல் நாளாக வருவதால் இந்த நாள் இப்பெயரால் அழைக்கப்பட்டது. 30 நாட்களைக் கொண்ட சந்திர மாதமொன்றில் அமாவாசைக்கு அடுத்த நாள் முதல் பூரணை ஈறாக உள்ள காலம் சுக்கில பட்சம் எனப்படும் வளர்பிறைக் காலத்தின் முதல் நாளும், பூரணையை அடுத்து வரும் நாளிலிருந்து அமாவாசை முடிய உள்ள காலம் கிருட்ண பட்சம் எனப்படும் தேய்பிறைக் காலத்தின் முதல் நாளுமாக இரண்டு முறை பிரதமைத் திதி வரும். அமாவாசையை அடுத்துவரும் பிரதமையைச் சுக்கில பட்சப் பிரதமை என்றும், பூரணையை அடுத்த பிரதமையைக் கிருட்ண பட்சப் பிரதமை என்றும் அழைக்கின்றனர்.
# பிரதமை

## வானியல் விளக்கம்

சூரியப் பாதையின் தளத்தில், புவியில் இருந்து பார்க்கும்போது சூரியனுக்கும், சந்திரனுக்கும் இடையிலான கோணம் ஒரு அமாவாசையில் 0 பாகையில் தொடங்கி அடுத்த பூரணையில் 180 பாகை ஆகிறது. அடுத்த அமாவாசைக்கு இது 360 பாகை சுற்றி மீண்டும் 0 பாகை ஆகும். இது சந்திரன் பூமியைச் சுற்றுவதால் ஏற்படுகிறது. ஒரு முழுச் சுற்றுக்காலத்தில் 30 திதிகள் அடங்குவதால் ஒரு திதி 12 பாகை (360/30) அதிகரிப்புக்கான கால அளவைக் குறிக்கும். பிரதமைத் திதி முதலாவது திதியும் 16 ஆவது திதியும் என்பதால், சூரியனுக்கும் சந்திரனுக்கும் இடையிலான கோணம் 0 பாகையில் இருந்து 12 பாகை ஆகும் வரை உள்ள காலம் சுக்கில பட்சப் பிரதமைத் திதியும், 180 பாகையிலிருந்து 192 பாகை வரை செல்வதற்கான காலம் கிருட்ண பட்சப் பிரதமையும் ஆகும்.
# பிரதமை

## இந்து சமயச் சிறப்பு நாட்கள்

இந்து சமயத்தினர்க்கு உரிய சிறப்பு நாட்கள் பல திதிகளை அடிப்படையாகக் கொண்டே வருகின்றன. பிரதமைத் திதியில் வரும் பண்டிகைகளும், விரதங்களும் பின்வருமாறு:
- சந்திர ஆண்டுப் பிறப்பு (சந்திரமான யுகாதி) - சித்திரை மாதச் சுக்கில பட்சப் பிரதமை.
- சக்திக்குரிய பூசையாகிய நவராத்திரி பூசைத் தொடக்கம் - ஐப்பசி மாத சுக்கில பட்சப் பிரதமைத் திதி.
- விநாயகருக்கான கார்த்திகைச் சட்டி விரதத் தொடக்கம் - கார்த்திகை மாதத் தேய்பிறைப் பிரதமைத் திதி.
# பிரதமை

## காண்க

- இந்துக் காலக் கணிப்பு முறை
- பஞ்சாங்கம்
- திதி
# அக்ரீமெண்ட் நடவடிக்கை

**அக்ரீமெண்ட் நடவடிக்கை** (*Operation Agreement*) இரண்டாம் உலகப் போரின் வடக்கு ஆப்பிரிக்கப் போர் முனையில் நிகழ்ந்த ஒரு அதிரடித் தாக்குதல் நடவடிக்கை. இது மேற்குப் பாலைவனப் போர்த்தொடரின் ஒரு பகுதியாகும். இதில் அச்சுநாட்டுப் படைகளின் கட்டுப்பாட்டில் இருந்த டோப்ருக் நகரை நேச நாட்டுப் படைகள் தாக்கி அங்கிருந்த நேச நாட்டுப் போர்க்கைதிகளை விடுவிக்க முயன்றன.  
1940-42ல் வடக்கு ஆப்பிரிக்க களத்தில் நேச-அச்சு தரப்பினரடையே கடும் சண்டை நடந்து வந்தது. ஜூன் 1942ல் நிகழ்ந்த கசாலா சண்டையின் இறுதியில் நேச நாட்டுப் படைகளின் வசமிருந்த டோப்ருக் நகரம் அச்சுப் படைகளால கைப்பற்றப்பட்டது. ஆயிரக்கணக்கான நேச நாட்டு வீரர்கள் போர்க்கைதிகளாயினர். அவ்வாறு கைப்பற்றப்பட்டவர்களுள் பலர் டோப்ருக்கிலேயே சிறை வைக்கப்பட்டிருந்தனர். கசாலா சண்டைக்குப் பின்னரும் வடக்கு ஆப்பிரிக்கக் களத்தில் தொடர்ந்து சண்டைகள் நடந்து வந்தன. செப்டம்பர் 1942ல் அலாம் எல் அல்ஃபா சண்டைக்கும் இரண்டாம் எல் அலாமீன் சண்டைக்கும் இடையே ஒரு சிறு கால இடைவெளி விழுந்தது. இதனை பயனபடுத்திக் கொண்டு அச்சு படைநிலைகளின் பின்புறம் ஊடுருவித் தாக்கி நாசம் விளைவிக்க நேச நாட்டுத் தளபதிகள் முடிவு செய்தனர்.  
இத்திடீர் தாகுதலுக்கு அக்ரீமெண்ட் நடவடிக்கை என்று குறிப்பெயர் இடப்பட்டிருந்தது. அச்சு நாட்டு வானூர்தி ஓடுதளங்களை அழித்தல், தளவாடப் போக்குவரத்துக்கு இடையூறு விளைவித்தல், நேச நாட்டுப் போர்க்கைதிகளை விடுவித்தல் என இத்திடீர் தாக்குதலுக்கு பல இலக்குகள் விதிக்கப்பட்டிருந்தன. இதற்காக நூற்றுக்கணக்கான படைவீரர்களை ஏற்றிக் கொண்டு ஒரு நேச நாட்டு கப்பல் கூட்டம் டோப்ருக் நகரை நெருங்கியது. ஆனால் டோப்ருக் அருகேயுள்ள கடற்கரைப்பகுதியில் திட்டமிட்டபடி படையிறக்கம் நிகழவில்லை. குறைபாடான திட்டமிடுதல், எதிர்பார்த்ததை விட பலமான அச்சு பாதுகாப்பு அரண்கள் போன்றவை அக்ரீமெண்ட் திட்டத்தை ஆரம்பத்திலேயே குலைத்து விட்டன. அச்சு நாட்டுப் படைகளின் விரைவான எதிர்த்தாக்குதலால், நூற்றுக்கணக்கான நேச நாட்டுப் படைவீரர்கள் கொல்லப்பட்டனர் மற்றும் கைது செய்யப்பட்டனர். பல நேச நாட்டுக் கப்பல்களும் மூழ்கடிக்கப்பட்டன/சேதமடைந்தன. அக்ரீமெண்ட் நடவடிக்கை தோல்வியில் முடிவடைந்தது. எஞ்சிய நேச நாட்டுப் படைகள் பின்வாங்கி தமது தளங்களுக்குச் சென்று விட்டன.
# துவிதியை

**துவிதியை** அல்லது *துதியை* என்பது சந்திரனின் இயக்கத்தை அடிப்படையாகக் கொண்ட இந்துக் காலக் கணிப்பு முறையில், 15 நாட்களுக்கு ஒரு முறை சுழற்சி முறையில் வரும் நாட்களில் இரண்டாவது நாளைக் குறிக்கும். இந்த நாட்கள் பொதுவாகத் "திதி" என்னும் பெயரால் அழைக்கப்படுகின்றன. அமாவாசை நாளையும், பூரணை நாளையும் அடுத்து வரும் இரண்டாவது திதி துவிதியை ஆகும். *துவிதியை* எனும் வடமொழிச் சொல் இரண்டாவது எனப் பொருள்படும். 15 நாட்களைக் கொண்ட தொகுதியில் இரண்டாவது நாளாக வருவதால் இந்த நாள் இப்பெயரால் அழைக்கப்பட்டது. 30 நாட்களைக் கொண்ட சந்திர மாதமொன்றில் அமாவாசைக்கு அடுத்த நாள் முதல் பூரணை ஈறாக உள்ள *சுக்கில பட்சம்* எனப்படும் வளர்பிறைக் காலத்தின் இரண்டாம் நாளும், பூரணையை அடுத்து வரும் நாளிலிருந்து அமாவாசை முடிய உள்ள கிருஷ்ண பட்சம் எனப்படும் தேய்பிறைக் காலத்தின் இரண்டாம் நாளுமாக இரண்டு முறை துவிதியைத் திதி வரும். அமாவாசையை அடுத்துவரும் துவிதியையைச் சுக்கில பட்சத் துவிதியை என்றும், பூரணையை அடுத்த துவிதியையைக் கிருட்ண பட்சத் துவிதியை என்றும் அழைக்கின்றனர்.
# துவிதியை

## வானியல் விளக்கம்

சூரியப் பாதையின் தளத்தில், புவியில் இருந்து பார்க்கும்போது சூரியனுக்கும், சந்திரனுக்கும் இடையிலான கோணம் ஒரு அமாவாசையில் 0 பாகையில் தொடங்கி அடுத்த பூரணையில் 180 பாகை ஆகிறது. அடுத்த அமாவாசைக்கு இது 360 பாகை சுற்றி மீண்டும் 0 பாகை ஆகும். இது சந்திரன் பூமியைச் சுற்றுவதால் ஏற்படுகிறது. ஒரு முழுச் சுற்றுக்காலத்தில் 30 திதிகள் அடங்குவதால் ஒரு திதி 12 பாகை (360/30) அதிகரிப்புக்கான கால அளவைக் குறிக்கும். துவிதியைத் திதி இரண்டாவது திதியும் 17 ஆவது திதியும் என்பதால், சூரியனுக்கும் சந்திரனுக்கும் இடையிலான கோணம் 12 பாகையில் இருந்து 24 பாகை ஆகும் வரை உள்ள காலம் சுக்கில பட்சத் துவிதியைத் திதியும், 192 பாகையிலிருந்து 204 பாகை வரை செல்வதற்கான காலம் கிருட்ண பட்சத் துவிதியையும் ஆகும்.
# துவிதியை

## உசாத்துணைகள்

- இந்து மக்களுக்கு ஒரு கையேடு, அகில இலங்கை இந்து மாமன்றம், 2006.
- திரவியம், மு., இந்துசமயக் களஞ்சியம், திருமகள் நிலையம், 1995.
- Balachandra Rao, S., Indian Astronomy: An Introduction, University Press (India) Private Limited, 2002.
- Sharma, P. D., Hindu Astronomy, Global Vision Publishing House, 2004.
# துவிதியை

## காண்க

- இந்துக் காலக் கணிப்பு முறை
- பஞ்சாங்கம்
- திதி
# திருதியை

**திருதியை** என்பது சந்திரனின் இயக்கத்தை அடிப்படையாகக் கொண்ட இந்துக் காலக் கணிப்பு முறையில், 15 நாட்களுக்கு ஒரு முறை சுழற்சி முறையில் வரும் ஒரு நாளைக் குறிக்கும். இந்த நாட்கள் பொதுவாகத் "திதி" என்னும் பெயரால் அழைக்கப்படுகின்றன.அமாவாசை நாளையும், பூரணை நாளையும் அடுத்து வரும் மூன்றாவது திதி திருதியை ஆகும். *திரிதிய* எனும் வடமொழிச் சொல் மூன்றாவது எனப் பொருள்படும். 15 நாட்களைக் கொண்ட தொகுதியில் மூன்றாவது நாளாக வருவதால் இந்த நாள் இப்பெயரால் அழைக்கப்பட்டது. 30 நாட்களைக் கொண்ட சந்திர மாதமொன்றில் அமாவாசைக்கு அடுத்த நாள் முதல் பூரணை ஈறாக உள்ள சுக்கில பட்சம் எனப்படும் வளர்பிறைக் காலத்தின் மூன்றாம் நாளும், பூரணையை அடுத்து வரும் நாளிலிருந்து அமாவாசை முடிய உள்ள கிருட்ண பட்சம் எனப்படும் தேய்பிறைக் காலத்தின் மூன்றாம் நாளுமாக இரண்டு முறை திருதியைத் திதி வரும். அமாவாசையை அடுத்துவரும் திருதியையைச் சுக்கில பட்சத் திருதியை என்றும், பூரணையை அடுத்த திருதியையைக் கிருட்ண பட்சத் திருதியை என்றும் அழைக்கின்றனர்.
# திருதியை

## வானியல் விளக்கம்

சூரியப் பாதையின் தளத்தில், புவியில் இருந்து பார்க்கும்போது சூரியனுக்கும், சந்திரனுக்கும் இடையிலான கோணம் ஒரு அமாவாசையில் 0 பாகையில் தொடங்கி அடுத்த பூரணையில் 180 பாகை ஆகிறது. அடுத்த அமாவாசைக்கு இது 360 பாகை சுற்றி மீண்டும் 0 பாகை ஆகும். இது சந்திரன் பூமியைச் சுற்றுவதால் ஏற்படுகிறது. ஒரு முழுச் சுற்றுக்காலத்தில் 30 திதிகள் அடங்குவதால் ஒரு திதி 12 பாகை (360/30) அதிகரிப்புக்கான கால அளவைக் குறிக்கும். திருதியைத் திதி மூன்றாவது திதியும் 18 ஆவது திதியும் என்பதால், சூரியனுக்கும் சந்திரனுக்கும் இடையிலான கோணம் 24 பாகையில் இருந்து 36 பாகை ஆகும் வரை உள்ள காலம் சுக்கில பட்சத் திருதியைத் திதியும், 204 பாகையிலிருந்து 216 பாகை வரை செல்வதற்கான காலம் கிருட்ண பட்சத் திருதியையும் ஆகும்.
# திருதியை

## உசாத்துணைகள்

- இந்து மக்களுக்கு ஒரு கையேடு, அகில இலங்கை இந்து மாமன்றம், 2006.
- திரவியம், மு., இந்துசமயக் களஞ்சியம், திருமகள் நிலையம், 1995.
- Balachandra Rao, S., Indian Astronomy: An Introduction, University Press (India) Private Limited, 2002.
- Sharma, P. D., Hindu Astronomy, Global Vision Publishing House, 2004.
# திருதியை

## காண்க

- இந்துக் காலக் கணிப்பு முறை
- பஞ்சாங்கம்
- திதி
# மாட் பிரியர்

**மத்தியூ ஜேம்ஸ் பிரையர்**: (Matthew James Prior, பிறப்பு: பெப்ரவரி 26, 1982), இங்கிலாந்து குச்சக் காப்பாளர் (wicket-keeper அல்லது wicketkeeper அல்லது பெரும்பாலும் keeper). இவர் வலதுகை துடுப்பாளரும் கூட.
# மாட் பிரியர்

## ஆரம்பகால வாழ்க்கை

தென்னாப்பிரிக்காவின் ஜோகன்னஸ்பர்க்கில் பிறந்தார், 11 வயதில் தனது குடும்பத்துடன் இங்கிலாந்து சென்றார். இவரது தாய் தென்னாப்பிரிக்கர், தந்தை இங்கிலாந்தினைச் சேர்ந்தவர் ஆவர். இவர் முன்னதாக பிரைட்டன் கல்லூரியில் பயின்றார், அந்த நேரத்தில் இவர் சசெக்ஸ் கவுண்டி துடுப்பாட்ட சங்கத்தில் விளையாடத் தொடங்கினார். தனது ஆரம்ப ஆண்டுகளில் செயின்ட் மத்தியாஸ் சி.சி.யில் துடுப்பாட்டம் விளையாடினார். ஆர்செனல் கால்பந்துக் கழகம் மற்றும் பிரைட்டன் & ஹோவ் ஆல்பியன் ஆகியோருக்காக விளையாடிய முன்னாள் கால்பந்து வீரர் சமி நெல்சனின் மகள் எமிலியை இவர் திருமணம் செய்து கொண்டார்.இந்தத் தம்பதிக்கு 2009 ஆம் ஆண்டின் தொடக்கத்தில் பிறந்த ஜொனாதன் என்ற மகனும், 27 ஜூன் 2015 இல் பிறந்த மகளும் உள்ளனர்.  
சைக்கிள் ஓட்டுவதில் தனக்கு "அதீத ஆர்வம்" இருப்பதாக பிரியர் கூறியுள்ளார், மேலும் இங்கிலாந்து நியூசிலாந்து சுற்றுப்பயணத்தில் தனது இருசக்கர வாகனத்தினை தன்னுடன் எடுத்துச் சென்றதற்காக இங்கிலாந்து அணியின் முன்னாள் வீரர் மற்றும் தலைவர் கெவின் பீட்டர்சன் விமர்சனத்திற்கு ஆளானார். முன்னதாக ஒன் புரோ சைக்கிள் ஓட்டுதலின் இணை உரிமையாளர் மற்றும் தலைமை நிர்வாகி ஆவார்.
# மாட் பிரியர்

## 2006

2004 ஆம் ஆண்டில் ஜிம்பாப்வேக்கு எதிரான இங்கிலாந்தின் ஒருநாள் தொடரில் ஒருநாள் பன்னாட்டுத் துடுப்பாட்டப் போட்டியில் இவர் அறிமுகமானார்: இவர் இயன் பெலுடன் துவக்க வீரராகத் தெரிவு செய்யப்பட்டார், மேலும் எட் ரெய்ன்ஸ்ஃபோர்டால் இந்தப் போட்டியில் 74 ஓட்டங்கள் வித்தியாசத்தில் அணி வெற்றி பெற்றது. இவர் ஆட்டமிழக்கப்படுவதற்கு முன்பு 35 ஓட்டங்கள் எடுத்தார்.  
பாகிஸ்தானுக்கு எதிரான ஒருநாள் தொடருக்கு ஓராண்டு கழித்து இங்கிலாந்து அணியில் இவர் தேர்வு செய்யப்பட்டார். தொடரின் முதல் போட்டியில் இவர் 45 ஓட்டங்கள் எடுத்தார், இந்தப் போட்டியில் இங்கிலாந்து 42 ஓட்டங்கள் வித்தியாசத்தில் வெற்றி பெற்றது. அடுத்த போட்டியில் இவர் 32 ஓட்டங்கள் எடுத்தார், ஆனால் இங்கிலாந்து ஏழு இழப்புகள் வித்தியாசத்தில் ஆட்டத்தை இழந்து தொடரினை 1–1 என்ற கணக்கில் சமன் செய்தது. தொடரின் முதல் போட்டியில் இவர் சிறப்பாக விளையாடிய போதிலும் மற்ற போட்டிகளில் சிறப்பாக விளையாடவில்லை.தொடரின் நான்காவது போட்டியில் 6 ஓட்டங்களும் மூன்றாவது ஒருநாள் போட்டியில் 2 ஓட்டங்களும் எடுத்தார்.இறுதிப் போட்டியில் இவர் 9 ஓட்டங்கள் மட்டுமே எடுத்தார். இந்த இறுதிப் போட்டியில் இங்கிலாந்துத் துடுப்பாட்ட அணி வென்ற்றி பெற்று தொடரினை 3-2 எனும் கணக்கில் முடிந்தது  
இந்தியாவுக்கு எதிரான தொடருக்கான ஒருநாள் முன்னதாக அணியில் தனது இடத்தைப் பிடித்தார். முதல் ஆட்டத்தில் 22 ஓட்டங்கள் எடுத்தார். இந்தப் போட்டியில் இங்கிலாந்து 39 ஓட்டங்கள் வித்தியாசத்தில் தோற்றது. அடுத்த ஆட்டத்தில் இவர் 33 ஓட்டங்கள் எடுத்தார், ஆனால் இங்கிலாந்து மீண்டும் தோல்வியடைந்தது.அடுத்த போட்டியில் 37 ஓட்டங்களில் இவர் ரன் அவுட் ஆனார். இந்தப் போட்டியிலும் இங்கிலாந்து அணி தோற்றது.  
தொடரின் நான்காவது போட்டியில் பிரியர் 14 ஓட்டங்கள் எடுத்தார், இங்கிலாந்து துடுப்பாட்ட அணி மீண்டும் தோல்வியடைந்தது. தொடரின் ஐந்தாவது போட்டியில் இவர் விளையாடவில்லை.
# காபூசு பின் சயீது அல் சயீது

**காபூசு பின் சயீது அல் சயீது** (*Qaboos bin Said Al Said*, ; ; 18 நவம்பர் 1940 – 10 சனவரி 2020) என்பவர் 1970 முதல் 2020 இல் இறக்கும் வரை ஓமான் சுல்தானாகப் பதவியில் இருந்தவர். அல்-சயீது அரசர்களின் 14-வது தலைமுறையான இவர், மத்திய கிழக்கு நாடுகள் மற்றும் அரபு உலகில் மிக நீண்டகாலம் நாடொன்றின் தலைவராக இருந்த பெருமையைப் பெற்றவர்.  
மஸ்கத் மற்றும் ஓமானின் சுல்தான் சயீது பின் தைமூரின் ஒரேயொரு மகனான காபூசு பின் சயீது இங்கிலாந்தில் கல்வி கற்றவர். சாண்ட்கர்சுட் அரச இராணுவக் கல்வி நிலையத்தில் படித்துப் பட்டம் பெற்றார். 1970இல் பிரித்தானியாவின் உதவியுடன் நடந்த ஒரு இராணுவப் புரட்சியில் தனது தந்தையை ஆட்சியில் இருந்து கவிழ்த்து விட்டு சுல்தானாக முடிசூடினார். இதனை அடுத்து மசுக்கட்டும் ஓமானும் என இருந்த நாட்டின் பெயரை ஓமான் என மாற்றினார்.  
இவரது தலைமையின்கீழ் நாட்டின் வாழ்க்கைத் தரம் மற்றும் அபிவிருத்தி பெரும் வளர்ச்சி கண்டது. நவீனமயமாக்கல் கொள்கையை நடைமுறைப்படுத்தி ஓமானின் சர்வதேசத் தனிமைக்கு முற்றுப்புள்ளி வைத்தார். அடிமை முறை ஒழிப்பு, தோஃபர் கிளர்ச்சியின் முடிவு, ஓமானின் அரசியலமைப்பு அறிவித்தல் ஆகியவை குறிப்பிடத்தக்கவைகளாகும். பிற்கால வாழ்க்கையில் மோசமான உடல்நலக்குறைவால் அவதிப்பட்ட காபூசு 2020 சனவரி 10 இல் இறந்தார். இவருக்கு பிள்ளைகள் கிடையாது. மூன்று சகோதரிகள் உள்ளனர். அதனால், ஏனைய அரபு நாடுகள் போலன்றி இவர் இதுவரை தன்னுடைய வாரிசு யார் என்பதை அவர் பகிரங்கமாக அறிவிக்கவில்லை. ஆனால் தனக்குப் பின் தனது வாரிசாக அவரது உடன்பிறவா சகோதரரான ஐத்தாம் பின் தாரிக் அல் சயீது என்பவரைப் பெயரிட்டு உயில் எழுதி முத்திரையிட்டு இராணுவ அமைச்சரிடம் கொடுத்திருந்தார்.
# காபூசு பின் சயீது அல் சயீது

## தனிப்பட்ட வாழ்க்கை

காபூசு இபாதி என்ற இசுலாமியப் பிரிவைச் சேர்ந்தவர். இவர்களே ஓமானின் ஆட்சியாளர்களாக பல தலைமுறைகளாக உள்ளனர். ஓமான் இசுலாமிய நாடாக இருந்தாலும், காபூசு நாட்டில் சமய சுதந்திரத்தை வழங்கினார். ஓமானில் நான்கு கிறித்தவ தேவாலயங்களையும், பல இந்துக் கோவில்களையும் கட்ட நிதியுதவி செய்துள்ளார். கபூசு பின் சயீது மேல்நாட்டுச் செந்நெறி இசையின் தீவிர ஆதரவாளராக இருந்தார். அவரது 120 உறுப்பினர்களைக் கொண்ட இசைக்குழு மத்திய கிழக்கில் அதிக நற்பெயரைக் கொண்டுள்ளது.  
1976 மார்ச் 22 இல், காபூசு தனது உறவினரான கமீலா என்பவரைத் திருமணம் புரிந்தார். 1979 இல் இவர்கள் மணமுறிவு பெற்றனர். கமீலா 2005 இல் வேறொருவரைத் திருமணம் புரிந்தார். கபூசிற்கு பிள்ளைகள் கிடையாது. மூன்று சகோதரிகள் உள்ளனர். அதனால், ஏனைய அரபு நாடுகள் போலன்றி இவர் தன்னுடைய வாரிசு யார் என்பதை அறிவிக்கவில்லை. ஆனால் தனக்குப் பின் யார் ஆட்சியில் வரவேண்டும் என்று உயில் எழுதி முத்திரையிட்டு இராணுவ அமைச்சரிடம் கொடுத்துள்ளார்.  
1995 செப்டம்பரில் சலாலாவில் அவரது அரண்மனைக்கு அருகில் வாகன விபத்தொன்றில் காயமடைந்தார். இவ்விபத்தில் இவரது முக்கிய அமைச்சர்களில் ஒருவரான கயீசு பின் அப்துல் முனிம் அல் சவாவி என்பவர் உயிரிழந்தார்.
# காபூசு பின் சயீது அல் சயீது

## மறைவு

2015 இல், கபூஸ் பெருங்குடல் புற்றுநோயால் பாதிக்கப்பட்டு சிகிச்சை பெற்று வந்தார். 2019 திசம்பர் 14 இல், இவர் பெல்சியத்தில் மருத்துவ சிகிச்சைக்காக தங்கிய பின்னர் இவரது ஆயுட்காலம் மிகக் குறுகியதாக இருப்பதாக அறிவிக்கப்பட்டு, அவர் தனது சொந்த நாட்டில் இறக்க விரும்பியதால் நாடு திரும்பியதாகவும் தெரிவிக்கப்பட்டது. 2020 சனவரி 10 இல் தனது 79-வது அகவையில் காலமானார். இவரது இறப்பிற்காக ஓமான் அரசு மூன்று நாட்கள் துக்கம் அறிவித்தது.
# காபூசு பின் சயீது அல் சயீது

## அடுத்த சுல்தான்

பாரசீக வளைகுடாவின் ஏனைய நாடுகளின் தலைவர்களைப் போலல்லாமல், காபூசு தனது வாரிசைப் பகிரங்கமாகப் பெயரிடவில்லை. அரசியலமைப்பின் 6 வது பிரிவின்படி, பதவி வெற்றிடம் ஏற்பட்ட மூன்று நாட்களுக்குள் ஓமானிய அரச குடும்பம் ஒரு புதிய சுல்தானைத் தெரிவு செய்ய வேண்டும். அரச குடும்பப் பேரவை அடுத்த சுல்தானை அறிவிக்கத் தவறினால், காபூசு கடைசியாக எழுதி வைத்த உயில் ஓமானின் இராணுவ மற்றும் பாதுகாப்பு அதிகாரிகள், உச்ச நீதிமன்றத் தலைவர்கள் மற்றும் இரு நாடாளுமன்ற ஆலோசனைக் குழுக்களின் தலைவர்கள் முன்னிலையில் திறக்கப்பட வேண்டும்.  
காபூசிற்குப் பிள்ளைகளோ சகோதரர்களோ இல்லை. ஆனாலும், ஓமான் அரச குடும்பத்தில் வேறு ஆண் உறவினரும், தந்தை-வழி மாமாக்களும் குடும்பத்தினரும் இருந்தனர். 2020 சனவரி 11 அன்று, இறந்த சுல்தான் காபூசு பின் சயீதின் இரகசியக் கடிதத்தை ஓமானிய உயர் அதிகாரிகள் திறந்தனர் என ஓமான் அரசுத் தொலைக்காட்சி அறிவித்தது. இதற்கமைய கைத்தாம் பின் தாரிக் அல் சயீது நாட்டின் சுல்தானாக அறிவிக்கப்பட்டார். கைத்தாம் காபூசின் முன்னாள் மைத்துனரும் ஆவார்.
# பீகார் முதலமைச்சர்களின் பட்டியல்

**பீகார் முதலமைச்சர்**, இந்திய மாநிலமான பீகாரின் அரசுத் தலைவர் ஆவார். இவர் ஐந்து ஆண்டு காலம் பதவியில் இருப்பார்.
# ஜேம்ஸ் அண்டர்சன்

**ஜேம்ஸ் மைக்கல் அண்டர்சன்**: (*James Michael Anderson*, பிறப்பு: ஜூலை 30, 1982) (பொதுவாக ஜிம்மி அண்டர்சன் என்று அறியப்படுகிறார்) ஓர் முன்னாள் இங்கிலாந்து துடுப்பாட்ட வீரர் ஆவார். அனைத்துக் காலங்களிலும் அதிக மட்டையாளர்களை வீழ்த்திய வேகப்பந்து வீச்சாளர்கள் பட்டியலில் முன்னணி பெற்றுள்ள அண்டர்சன், 500 தேர்வு மட்டையாளர்களை வீழ்த்தியதன் மூலம் அதிக மட்டையாளர்களை வீழ்த்திய இங்கிலாந்து வீரர்கள் வரிசையில் முதல் இடத்தையும், பன்னாட்டு வீரர்கள் வரிசையில் ஆறாவது இடத்தையும் பிடித்துள்ளார்.  
இதுவரை மொத்தம் 575 மட்டையாளர்களை வீழ்த்தியுள்ள அண்டர்சன், அனைத்துக் காலங்களிலும் அதிக மட்டையாளர்களை வீழ்த்திய தேர்வு பந்துவீச்சாளர்கள் வரிசையில் நான்காவது இடத்தில் உள்ளார். இங்கிலாந்து துடுப்பாட்ட அணியின் இலங்கைச் சுற்றுப்பயணம், 2014 ஆம் ஆண்டில் முதலாவது தேர்வுத் துடுப்பாட்டப் போட்டியின்போது இவரும் ஜோ ரூட்டும் இணைந்து 198 ஓட்டங்கள் எடுத்ததன் மூலம் 10வது இழப்பில் இணைந்து அதிகபட்ச ஒட்டங்கள் எடுத்தவர்கள் எனும் சாதனையைப் படைத்தனர்.  
வலது கை விரைவு வீச்சாளரான இவர் தனது 20 ஆவது வயதில் 2002-2003 ஆம் ஆண்டில் ஆத்திரேலியத் துடுப்பாட்ட அணிக்கு எதிரான போட்டியில் அறிமுகமானார். 2009 ஐசிசி உலக இருபது20 போட்டித் தொடரில் விளையாடினார். சிம்பாப்வே துடுப்பாட்ட அணிக்கு எதிரான தேர்வுத் துடுப்பாட்டப் போட்டியில் அறிமுகமானார்.  
சூலை 25, 2016ஆம் ஆண்டில் பாக்கித்தான் துடுப்பாட்ட அணிக்கு எதிரான தொடரில் விளையாடியபோது ஆத்திரேலியத் துடுப்பாட்ட அணி, இந்தியத் துடுப்பாட்ட அணி, நியூசிலாந்து துடுப்பாட்ட அணி, இலங்கைத் துடுப்பாட்ட அணி, பாக்கித்தான் துடுப்பாட்ட அணி மற்றும் மேற்கிந்தியத்தீவுகள் துடுப்பாட்ட அணி ஆகிய அணிகளுக்கு எதிராக 50 மட்டையாளர்களை வீழ்த்திய முதல் விரைவு வீச்சாளர் எனும் சாதனையைப் படைத்தார். முதல் 25 தேர்வுத் துடுப்பாட்டப் போட்டிகளில் விளையாடி அதில் 10 மட்டையாளர்களை 3 போட்டிகளில் வீழ்த்தினார். ஒருநாள் பன்னாட்டுத் துடுப்பாட்டப் போட்டிகளில் இருமுறை ஐந்து மட்டையாளர்ளை வீழ்த்தியுள்ளார்.  
ஆகத்து 3, 2017ஆம் ஆண்டில் லங்காஷயர் மாகாணத் துடுப்பாட்ட அணி ஓல்டு டரஃபோர்டு துடுப்பாட்ட அரங்கத்தின் காட்சி மாடத்திற்கு ஜேம்ஸ் ஆண்டர்சனின் பெயர் சூட்டப்படும் என அறிவித்தது. செப்டம்பர் 8, 2017 ஆம் ஆண்டில் இலார்ட்சு துடுப்பாட்ட மைதானத்தில் மேற்கிந்தியத்தீவுகள் துடுப்பாட்ட அணிக்கு எதிரான தேர்வுத் துடுப்பாட்டப் போட்டியில் 500வது மட்டையாளரை வீழ்த்தினார். இதன்மூலம் அதிக மட்டையாளர்களை வீழ்த்திய முதல் இங்கிலாந்து வீரர் எனும் சாதனை படைத்தார்.
# ஜேம்ஸ் அண்டர்சன்

## ஆரம்பகால வாழ்க்கை

ஜேம்ஸ் ஆண்டர்சன் பர்ன்லி செயின்ட் மேரி மற்றும் செயின்ட் தியோடரின் ஆர்.சி உயர்நிலைப்பள்ளியில் கல்வி பயின்றார். இவர் சிறு வயதிலிருந்தே பர்ன்லி துடுப்பாட்ட சங்கத்தில் துடுப்பாட்டம் விளையாடினார். இவரது சிறுவயது கனவு ஒரு துடுப்பாட்டம் வீரராக இருக்க வேண்டும் என்பதாகும். 17 ஆம் வயதில், ஆண்டர்சன் லங்காஷயர் லீக்கின் வேகப்பந்து வீச்சாளர்களில் ஒருவராக இருந்தார். "நான் எப்போதுமே விரைவாகவே பந்து வீசினேன், ஆனால் நான் 17 வயதில் இருந்தபோது அது என்னவென்று எனக்குத் தெரியவில்லை என்று இவர் கூறினார்.  
அறிமுகமான சில மாதங்களிலேயே இவர் இங்கிலாந்து துடுப்பாட்டத்தில் மிகப்பெரிய நட்சத்திரங்களில் ஒருவராக மாறினார்.சிகை அலங்காரங்கள் மற்றும் கவர்ச்சிகரமான தோற்றம் போன்றவற்றினால் இவர் டேவிட் பெக்காமுடன் ஒப்பிடப்பட்டார். இந்தத் தம்பதியினர் சனவரி 8, 2009 அன்று, டேனிலா ஆண்டர்சன் லோலா ரோஸ் என்ற பெண் குழந்தையைப் பெற்றெடுத்தனர். ரூபி லக்ஸ் எனும் இரண்டாவது மகள் 9 டிசம்பர் 2010 ஆம் ஆண்டில் பிறந்தார்.  
ஆண்டர்சன் 2012 முதல் விளம்பபர மாதிரியாகத் தோன்றினார். ஏப்ரல் 2014 ஆம் ஆண்டில் , லண்டனை தளமாகக் கொண்ட ஆண்கள் ஆடைகள் நிறுவனமான செஸ் லண்டனுடன் தனது முதல் தொழில் வாழ்க்கையினைத் தொடங்கினார். அக்டோபர் 2014 இன் பிற்பகுதியில் இவர் தனது சொந்த ஆண்கள் ஆடை நிறுவனத்தினைத் துவங்கினார். மேலும் 2015 ஆம் ஆண்டில் ஒரு கடிகாரத்தை வெளியிடுவதற்காக பிரித்தானிய கடிகாரத் தயாரிப்பாளர் ஹரோல்ட் பிஞ்ச்பெக்குடன் இணைந்து பணியாற்றினார்.
# ஜேம்ஸ் அண்டர்சன்

## சமூக ஊடகம்

செப்டம்பர் 2010 இல் பிரிட்டனின் மிகப்பெரிய விற்பனையான ஓரின சேர்க்கை இதழான ஆட்டிடூடிற்கு நிர்வாண புகைப்படத்திற்கு மாதிரியாக இருந்த முதல் துடுப்பாட்ட வீரர் ஆனார் . "ஓரின சேர்க்கை துடுப்பாட்ட வீரர்கள் இருந்தால் அவர்கள் வெளியே வரும் அளவுக்கு நம்பிக்கையுடன் இருக்க வேண்டும், என அவர் கூறினார்.  
முன்னாள் கிரிக்கெட் வீரர் கிரேம் ஸ்வான் மற்றும் பிபிசி ரேடியோ 1 வானொலி தொகுப்பாளர் கிரெக் ஜேம்ஸ் ஆகியோருடன் இனைந்து ஆண்டர்சன் பிபிசி ரேடியோ 5 வில் *நாட் ஜஸ்ட் கிரிக்கெட்* என்ற துடுப்பாட்ட கருப்பொருள் சார்ந்த வானொலி நிகழ்ச்சியை நடத்துகிறார். வானொலி நிகழ்ச்சி 2013 ஆம் ஆண்டின் சிறந்த வானொலிக்கான அகாதமி விருதுக்குப் பரிந்துரைக்கப்பட்டது.  
15 நவம்பர் 2017 அன்று, ஆண்டர்சன் பெலிக்ஸ் வைட் மற்றும் கிரெக் ஜேம்ஸ் ஆகியோருடன் சேர்ந்து 'டைலெண்டர்ஸ்' நிகழ்ச்சியைத் தொடங்கினார். இது ஆரம்பத்தில் 2017-18 ஆஷஸ் தொடரை உள்ளடக்கியதாக இருந்தது.
# ஜேம்ஸ் அண்டர்சன்

## துடுப்பாட்ட வாழ்க்கை

சிம்பாப்வே துடுப்பாட்ட அணிக்கு எதிரான தேர்வுத் துடுப்பாட்டப் போட்டியில் அறிமுகமானார். 4
# ஜேம்ஸ் அண்டர்சன்

## சாதனைகள்

முதல் 25 தேர்வுத் துடுப்பாட்டப் போட்டிகளில் விளையாடி அதில் 10 மட்டையாளர்களை 3 போட்டிகளில் வீழ்த்தினார். ஒருநாள் பன்னாட்டுத் துடுப்பாட்டப் போட்டிகளில் இருமுறை ஐந்து மட்டையாளர்ளை வீழ்த்தியுள்ளார். தேர்வுத் துடுப்பாட்டப் போட்டிகளில் அதிக மட்டையாளர்களை வீழ்த்தியவர்கள் பட்டியலில் ஐந்தாவது இடத்தில் உள்ளார். சொந்தமண்ணில் 300 மட்டையாளர்களை வீழ்த்திய முதல் விரைவு வீச்சாளர் எனும் சாதனையைப் படைத்தார். 2017 ஆம் ஆண்டில் இலார்ட்சு துடுப்பாட்ட மைதானத்தில் நடைபெற்ற தேர்வுத் துடுப்பாட்டப் போட்டியில் 62வது முறையாக இறுதிவரை ஆட்டமிழக்காமல் இருந்தார். இதன்மூலம் கொட்னி வோல்சுவின் சாதனையை முறியடித்தார். 500 தேர்வுத் துடுப்பாட்ட மட்டையாளர்களை வீழ்த்தியதன் மூலம் அதிக இலக்குகளை வீழ்த்திய இங்கிலாந்து வீரர்களின் வரிசையில் முதல் இடத்தையும், பன்னாட்டு அளவில் ஆறாவது இடத்தையும் பிடித்துள்ளார். அதிக வீரர்களை *இழப்பு வீச்சு* மூலம் வீழ்த்தியவர் எனும் சாதனையைப் படைத்தார்.
# நுண்ணுயிரெரிபொருள்

**நுண்ணுயிரெரிப்பொருள்** (Microbiofuels) என்பது அடுத்தத்தலைமுறை எரிபொருள் எனலாம். இது நுண்ணுயிர்களான பாக்டீரியா, நீலப்பச்சைப்பாசி, நுண்பாசி, பூஞ்சைகளில் இருந்துப் பெறப்படுகின்றன. இவைகளால் நமக்கு எரிபொருள் தேவை பூர்த்தி செய்யப்படுகிறது. இவைகள் தடையின்றியும், மறுசுழற்சி செய்தும் பெறலாம்.
# நுண்ணுயிரெரிபொருள்

## தன்மை

இவை நுண்ணுயிர்களின் அணுவெறிகையால் வெளியிடப்படும் உற்பத்திப்பொருளாகும். இவை தற்பொது பயன்படுத்திக்கொண்டிருக்கும் எரிபொருளான பெட்ரோல், டீசல் ஆகியவற்றிற்கு மாற்றாக கொண்டுவரப்பட்டுள்ளது. இதைக் கண்டுபிடித்துவிட்டாலும் பல ஆராய்ச்சிகள் இதில் தொடர்ந்தவண்ணமுள்ளன. இவைகளில் குறிப்பிடத்தக்கனவாக எத்தனால், கொழுப்பமிலம், பியூட்டேன், நீரியம் என்பன உள்ளன.
# நுண்ணுயிரெரிபொருள்

## சிறப்பியல்புகள்

இவைகளைப் பயன்படுத்துவதன் மூலம் சுற்றுச்சூழல் மாசு குறையும், குறிப்பாக நுண்பாசிகளில் இருந்து பெறப்படும் உயிரெரியானது நம்பகத்தன்மை வாய்ந்ததாக கருதப்படுகிறது. மேலும் நுண்பாசிகள் மற்றும் நீலப்பச்சைப்பாசிகள் சூரிய ஒளியைப்பயன்படுத்துவதால் உற்பத்திக்கான மூலப்பொருள் தேவை குறைகிறது. தற்போது பரவலாகப் பேசப்படும் உயிரெரியான ஆமணக்கு எண்ணெய் உற்பத்தி செய்யத்தேவையான நிலங்களுக்கு பதிலாக நுண்பாசிகளைப் பயன்படுத்தினால் இடப்பொருள் தேவை ஆயிரமடங்கு குறைகிறது.
# நுண்ணுயிரெரிபொருள்

## சாத்தியக்கூறுகள்

இவை தற்காலத்தில் எட்டா நிலையில் உள்ளது. காரணம் பொருட்செலவு அதிகம், போதுமான முன்னேற்பாடுகள் இன்மையால் பின்தங்கி காணப்படுகின்றன. ஆனால், உயிரித்தொழில்நுட்பத்தின் துணைக்கொண்டு வருங்காலத்தில் சாத்தியமாக உள்ளது. பல தனியார் மற்றும் அரசு நிறுவனங்களின் மூதலீடுகளின் மூலம் பல ஆராச்சிகள் மேற்கொள்ளப்பட்டு வருகிறது.
# நுண்ணுயிரெரிபொருள்

## காண்க

- உயிரெரிபொருள்
- உயிரி தீசல்
# இயன் பெல்

**இயன் ரொனால்ட் பெல்**: (Ian Ronald Bell MBE, பிறப்பு: ஏப்ரல் 11, 1982), இங்கிலாந்து அணியின் முன்னணி துடுப்பாளர்களுள் ஒருவர். இவர் வலது கை துடுப்பாட்டக்காரராவார். பகுதிநேரமாக பந்துவீச்சில் பங்கேற்கும் இவரின் பந்துவீச்சு வலதுகை மிதவேகம் ஆகும்.  
2006 ஆம் இங்கிலாந்து துடுப்பாட்ட வாரியம் வெளியிட்ட புத்தாண்டு மரியாதை பட்டியலில், 2005 ஆம் ஆண்டின் ஆஷஸ் போட்டியில் வெற்றி பெற்ற அணியில் இவரின் பங்கினைப் பாராட்டும் விதமாக பெல் பிரித்தானிய பேரரசின் ஆணைக்குழுவின் உறுப்பினராக நியமிக்கப்பட்டார். நவம்பர் 2006 இல், பன்னாட்டுத் துடுப்பாட்ட இவை இவருக்கு ஆண்டின் சிறந்த வீரர் விருது வழங்கியது. 2008 மற்றும் 2009 ஆம் ஆண்டுகளில், இவர் இங்கிலாந்து சார்பாக சில போட்டிகளில் மட்டுமே விளையாடினார்.பின்னர் இவர் 2009 ஆஷஸ் தொடருக்காக மீண்டும் தேர்வானார்.இந்தத் தொடரில் ஆத்திரேலியத் துடுப்பாட்ட அணியினை வீழ்த்தி இங்கிலாந்துத் துடுப்பாட்ட அணி கோப்பையினைக் கைப்பற்றியது.பின்னர் ஒருநாள் பன்னாட்டுத் துடுப்பாட்டப் போட்டிகளில் இவர் தனக்கான இடத்தினைத் தக்க வைத்துக் கொண்டார்.2010-ம் ஆண்டில் இவர் வெற்றி வார்விஷைர் துடுப்பாட்ட அணியின் தலைவராகவும் இருந்தார்.  
ஜூலை 2012 இல், பெல் வார்விகக்சயர் துடுப்பாட்ட அணியுடன் மூன்று ஆண்டு ஒப்பந்தத்தில் கையெழுத்திட்டார், குறைந்தபட்சம் 2015 வரை அந்த சங்கத்திற்காக இவர் விளையாடினார். நவம்பர் 2015 இல், இங்கிலாந்து தேர்வாளர்கள் தென்னாப்பிரிக்காவுடனான தேர்வுத் துடுப்பாட்டத் தொடருக்கான இங்கிலாந்துத் துடுப்பாட்ட அணியில் இருந்து விலக்கப்படுவதாக அறிவித்தனர். ஆகஸ்ட் 2016 இல், பெல் 2016–17 பிக் பாஷ் லீக் சீசனில் பெர்த் ஸ்கார்ச்சர்ஸ் அணிக்காக விளையாடுவார் என்று அறிவிக்கப்பட்டது. ஆகஸ்ட் 2018 இல், பெல் முதல் தரத் துடுப்பாட்டத்தில் தனது 20,000 ரன்களை அடித்தார்.
# இயன் பெல்

## ஆரம்பகால வாழ்க்கை

பெல்லின் குடும்பம் ரக்பி நகரத்திற்கு அருகிலுள்ள டன்ச்சர்ச்சில் இருந்து வந்தவர்கள் ஆவர். மேலும் இவர் உள்ளூர் துடுப்பாட்ட சங்கத்தில் இளைய அணியில் விளையாடினார். பெல் அருகிலுள்ள பிரின்செதோர்ப் கிராமத்தில் உள்ள ரோமன் கத்தோலிக்க சுயாதீன பள்ளியான பிரின்செதோர்ப் கல்லூரியில் கல்வி பயின்றார் மற்றும் 7 ஆம் ஆண்டில் 1 வது லெவன் அனி சார்பாக விளையாடினார். ஆஸ்டன் வில்லாவின் ஆதரவாளராக இருந்தபோதிலும், கோவென்ட்ரி சிட்டியின் கால்பந்து பள்ளியிலும் இவர் பயின்றார் (அந்த இரண்டு கால்பந்து சங்கங்களும் பாரம்பரிய போட்டியாளர்கள் ஆவர்.), மேலும் கோவென்ட்ரி மற்றும் நார்த் வார்விக்ஷயர் துடுப்பாட்ட சங்கத்திற்காக விளையாடினார். இரண்டு ஆண்டுகளுக்குப் பிறகு இவரது உடன்பிறந்த சகோதரர் கீத், ஸ்டாஃபோர்ட்ஷையருக்காக தொழில் முறைசாரா துடுப்பாட்டப் போட்டியில் விளையாடியுள்ளார், மேலும் வார்விக்ஷயர் இரண்டாம் லெவன் அணிக்காக ஏழு ஆட்டங்களிலும் விளையாடியுள்ளார்.
# இயன் பெல்

## துடுப்பாட்ட வாழ்க்கை

### ஆரம்பகால ஆண்டுகள்

1998 ஆம் ஆண்டில் வார்விக்ஷயரின் இரண்டாவது அணிக்காக பெல் மூன்று போட்டிகளில் விளையாடினார். பின்னர் இங்கிலாந்துத் துடுப்பாட்ட அணி நியூசிலாந்தில் சுற்றுப் பயணம் செய்து விளையாடியது. அந்தத் தொடரில் 19 வயதிற்கு உட்பட்டோருக்கான இங்கிலாந்து அணியில் இவர் இடம் பெற்றார்.இந்தத் தொடரின் முதல் தேர்வுத் துடுப்பாட்டப் போட்டியின் முதல் ஆட்டப் பகுதியில் 91 ஓட்டங்களையும் மூன்றாவது போட்டியில் தனது முதல் நூறு ஓட்டங்களைப் பதிவு செய்தார். அதில் 103 ஓட்டங்களை எடுத்தார்.
# டிம் பிரெஸ்னன்

**டிமோட்டி (டிம்) தோமஸ் பிரெஸ்னன்**: (Timothy 'Tim' Thomas Bresnan , பிறப்பு: பெப்ரவரி 28, 1985), இங்கிலாந்து அணியின் சகலதுறை ஆட்டக்காரர்களில் ஒருவர். அணியின் இவர் வலதுகை துடுப்பாளரும், வலதுகை விரைவு-மித பந்துவீச்சுசாளருமாவார். களத்தடுப்பிலும் இவரின் பணி குறிப்பிடத்தக்கது.
# டிம் பிரெஸ்னன்

## ஆரம்பகால வாழ்க்கை

ரே மற்றும் ஜூலி ப்ரெஸ்னன் ஆகிய தம்பதியினருக்கு மகனாகப் பிறந்த டிம், காஸில்ஃபோர்டு உயர்நிலைப் பள்ளி தொழில்நுட்பம் மற்றும் விளையாட்டுக் கல்லூரியில் பயின்றார். பின்னர் போண்டெஃப்ராக்ட்டின் நியூ கல்லூரியில் பயின்றார். டவுன்வில் துடுப்பாட்ட சங்கத்தில் இளையோர் துடுப்பாட அணிக்காக இவர் விளையாடினார். இந்தத் துடுப்பாட்டச் சங்கத்தில் தான் இவரது தந்தை மற்றும் இரண்டு சகோதரர்களான நிக் மற்றும் ரிச்சி ஆகியோர் துடுப்பாட்டம் விளையாடினர். அவர் ஹன்னா என்பவர் மணந்தார். அவர்களுக்கு மேக்ஸ் எனும் ஒரு மகன் உள்ளர்.இவரது மைத்துனர் ஆண்ட்ரூ கேல் யார்க்ஷயர் துடுப்பாட்ட அணிக்காக விளையாடும் சக வீரர் ஆவார் .
# டிம் பிரெஸ்னன்

## சர்வதேச வாழ்க்கை

### 2006 இலங்கை

பிரெஸ்னன் இளைஞர் இங்கிலாந்துத் துடுப்பாட்ட பிரதிநிதித்துவப்படுத்தினார். 7 இளைஞர் தேர்வுத் துடுப்பாட்டப் போட்டியில் மற்றும் 23 இளைஞர் ஒருநாள் போட்டிகளில் இங்கிலாந்து U-19 அணிக்காக பங்கேற்றார். ஜூன் 2006 இல் அயர்லாந்துத் துடுப்பாட்ட அணி மற்றும் இலங்கைத் துடுப்பாட்ட அணிக்கு எதிராக விளையாடுவதற்காக இங்கிலாந்து ஒருநாள் அணியில் இடம் பெற்றார். ஜூன் 15, 2006 அன்று ரோஸ் பவுலில் இலங்கைக்கு எதிரான இருபதுக்கு -20 சர்வதேச போட்டியில் பிரெஸ்னன் அறிமுகமானார். இஅந்தப் போட்டியில் அவர் இறுதிவரை ஆட்டமிழக்காமல் 6 ரன்கள் எடுத்தார் மற்றும் தனது இரண்டு நிறைவுகளில் 20 ரன்கள் விட்டுக் கொடுத்தார். இரண்டு நாட்களுக்குப் பிறகு அவர் தனது முதல் ஒருநாள் போட்டியில் இலார்ட்சு துடுப்பாட்ட மைதானத்தில் இதெ துடுப்பாட்ட அணிக்கு எதிராக அறிமுகமானார்.இந்தப் போட்டியில் 44 ஓட்டங்களை விட்டுக் கொடுத்து ஓர் இலக்கினைக் கைப்பற்றினார். இங்கிலாந்துத் துடுப்பாட்ட அணி 20 ஓட்டங்களில் தோல்வி அடைந்தது.
# டிம் பிரெஸ்னன்

## 2009 மேற்கிந்திய தீவுகள்

ஏப்ரல் 29, 2009 அன்று, மூன்று ஆண்டுகள் ஓய்விற்குப் பிறகு, மேற்கிந்தியத் தீவுகள் துடுப்பாட்ட அணிக்கு எதிரான தேர்வுத் துடுப்பாட்டப் போட்டித் தொடருக்கான இங்கிலாந்து அணியில் ப்ரெஸ்னன் இடம் பெற்றார். காயமடைந்த ஆண்ட்ரூ பிளின்டாஃபிற்குப் பதிலாக இவர் தேர்வானார். ஏழு நாட்களுக்குப் பிறகு பிரெஸ்னன் இங்கிலாந்து அணிக்காக லார்ட்ஸில் நடந்த தேர்வுத் துடுப்பாட்டப் போட்டியில் இவர் அறிமுகமானார். மட்டையாட்டத்தில் இவர் 9 ஓட்டங்கள் எடுத்தார். பந்துவீச்சில் இவர் இழப்புகளை எதுவும் கைப்பற்றவில்லை. ஸ்டூவர்ட் பிராட், ஜேம்ஸ் ஆண்டர்சன் மற்றும் சக வீரர் கிரஹாம் ஓனியன்ஸ் ஆகியோர் சிறப்பாக பந்துவீசியதனால் இவருக்குப் பந்துவீச அதிக வாய்ப்பு கிடைக்கவில்லை. இருப்பினும், இரண்டாவது போட்டியில், ப்ரெஸ்னன் தனது முதல் இழப்பாக பிரெண்டன் நாஷ் உட்பட மூன்று இழப்புகளை வீழ்த்தினார், பின்னர் இரண்டு பந்துகளுக்குப் பின்னர் தேனேஷ் ராம்தின் இழப்பினைக் கைப்பற்றினார்.
# டிம் பிரெஸ்னன்

## 2009 தென்னாப்பிரிக்கா

இங்கிலாந்தின் தென்னாப்பிரிக்கா சுற்றுப்பயணத்தில் வரையறுக்கப்பட்ட ஓவர் போட்டிகளில் ப்ரெஸ்னன் விளையாடினார். அவர் இரண்டாவது மற்றும் மூன்றாவது ஒருநாள் போட்டிகளில் விளையாடினார். இரண்டாவது போட்டியில், அவர் பத்து நிறைவுகள் வீசி 46 ஓட்டங்களை விட்டுக் கொடுத்தார். அதில் 2 இழப்புகளை எடுத்தார்.அடுத்த போட்டியில் அவர் 8 நிறைவுகளை வீசி 15 ஓட்டங்களை மட்டுமே விட்டுக் கொடுத்தார்.இதில் 2 இழப்பினை மட்டுமே கைப்பற்றினார்.இந்தப் போட்டியில் இங்கிலாந்து ஏழு இழப்பு வித்தியாசத்தில் வென்றது.
# ஸ்டூவர்ட் பிரோட்

**ஸ்டூவர்ட் கிறிஸ்டோபர் ஜான் பிரோட்**: (Stuart Christopher John Broad , பிறப்பு: ஜூன் 24, 1986) என்பவர் இங்கிலாந்து அணியின் முன்னணி பந்து வீச்சாளர்களுள் ஒருவராவார். வலது-கை மித வேகப் பந்துவீச்சாளரான இவர் இடது-கை மட்டையாளர் ஆவார். இவர் *லீசெஸ்டெர்ஷயர்* அணிக்காக முதல் தரத் துடுப்பாட்டப் போட்டிகளில் விளையாடத் துவங்கினார். பின் *நாட்டிங்ஹாம்ஷயர்* மாகாணத் துடுப்பாட்ட அணிக்காக விளையாடுகிறார். இதே அணிக்காக இவரது தந்தையும் விளையாடினார். ஆகஸ்டு 2006 இல் துடுப்பாட்ட சங்கத்தின் சிறந்த இளவயது வீரருக்கான விருதினைப் பெற்றார்.  
2009 ஆம் ஆண்டில் ஓவல் துடுப்பாட்ட அரங்கத்தில் நடைபெற்ற ஆஷஸ் தொடரின் ஐந்தாவது தேர்வுத் துடுப்பாட்டப் போட்டியின் ஆட்டநாயகன் விருதினைப் பெற்றார். அந்தப் போட்டியில் 37 ஓட்டங்கள் விட்டுகொடுத்து 5 மட்டையாளர்களை வீழ்த்தினார். சூலை 30,2011 இல் இந்தியத் துடுப்பாட்ட அணிக்கு எதிரான தேர்வுத் துடுப்பாட்டப் போட்டியில் *மும்முறை* வீழ்த்தினார்.இந்தப்போட்டியில் 46 ஓட்டங்கள் விட்டுகொடுத்து 6 மட்டையாளர்களை வீழ்த்தினார். 6/46 எனும் இந்த பந்துவீச்சு தான் இவரின் தற்போது வரையிலான சிறந்த பந்துவீச்சு ஆகும். ஆகஸ்ட் 2010 இல் பாக்கித்தான் துடுப்பாட்ட அணிக்கு எதிரான போட்டியில் 169 ஓட்டங்கள் எடுத்தார். இதன்மூலம் 9ஆவது வீரராகத் களமிறங்கி அதிக ஓட்டங்கள் எடுத்தவர் எனும் சாதனையைப் படைத்தார். 2012 ஆம் ஆண்டில் மேற்கிந்தியத்தீவுகள் துடுப்பாட்ட அணிக்கு எதிரான போட்டியில் 72 ஓட்டங்கள் கொடுத்து 7 மட்டையாளர்களை வீழ்த்தினார். இங்கிலாந்து அணிக்காக அதிக மட்டையாளர்களை வீழ்த்தியவர்கள் பட்டியலில் ஜேம்ஸ் அண்டர்சனுக்கு அடுத்து பிரோட் இரண்டாவது இடத்தில் உள்ளார்.
# ஸ்டூவர்ட் பிரோட்

## பன்னாட்டுப் போட்டிகள்

### 2006

ஆகஸ்டு 2006 இல் துடுப்பாட்ட சங்கத்தின் சிறந்த இளவயது வீரருக்கான விருதினைப் பெற்ற அடுத்த இரண்டாவது நாளில் பாக்கித்தான் துடுப்பாட்ட அணிக்கு எதிரான ஒருநாள் பன்னாட்டுத் துடுப்பாட்டத் தொடரில் விளையாடும் இங்கிலாந்து துடுப்பாட்ட அணியில் இடம்பெற்றார். தொடர்ந்து பாக்கித்தான் அணிக்கு எதிராக பன்னாட்டு இருபது20 போட்டிகளில் இங்கிலாந்து அணிக்காக அறிமுகமானார். இந்தப் போட்டியில் நான்கு நிறைவுகள் வீசி 35 ஓட்டங்கள் விட்டுக்கொடுத்து சோயிப் மாலிக் மற்றும் யூனுஸ் கான் ஆகியோரை அடுத்தடுத்த பந்துகளில் வீழ்த்தினார். மூன்றாவது வீழ்த்தலுக்காக சாகித் அஃபிரிடி அடித்த பந்தை கெவின் பீட்டர்சன் தவறவிட்டதனால் *மும்முறை* வாய்ப்பு தவறியது. ஆகஸ்டு 30இல் தனது ஒருநாள் பன்னாட்டுத் துடுப்பாட்டத்தில் அறிமுகமானார். தான் வீசிய முதல் நிறைவிலேயே மட்டையாளரை வீழ்த்தினார்.
# ஸ்டூவர்ட் பிரோட்

## பன்னாட்டுப் போட்டிகள்

### 2007

2006ஆம் ஆண்டில் நடைபெற்ற ஐசிசி வாகையாளர் கோப்பைக்கான அணியில் இவர் இடம்பெறவில்லை. ஆனால் ஜான் லீவிஸ் மற்றும் கிறிஸ் ட்ரெம்லெட் ஆகியோருக்கு காயம் ஏற்படவே இவர் அணிக்கு அழைக்கப்பட்டார். மேலும் 2007 துடுப்பாட்ட உலகக்கிண்ணப் போட்டியில் விளையாடும் வாய்ப்பினைப் பெற்றார். இதன் இறுதிப்போட்டியில் மேற்கிந்தியத்தீவுகள் துடுப்பாட்ட அணிக்கு எதிரான இறுதிப் போட்டியில் வெற்றிக்கான இறுதி ஓட்டத்தை இவர் எடுத்தார்.  
செப்டம்பர் 19, 2007 இல் டர்பனில் நடைபெற்ற இந்தியத் துடுப்பாட்ட அணிக்கு எதிரான பன்னாட்டு இருபது20 போட்டியில் இவரின் ஒரு நிறைவில் ஆறு ஆறுகள் அடித்து இந்திய வீரர் யுவராஜ் சிங் சாதனை படைத்தார். பன்னாட்டு இருபது20 போட்டியில் முதல்முறையாகவும் பன்னாட்டுப் போட்டிகளில் நான்காவது முறையாகவும் இந்தச் சாதனை நிகழ்ந்தது.
# ஸ்டூவர்ட் பிரோட்

## பன்னாட்டுப் போட்டிகள்

### 2008

நியூசிலாந்துக்கு எதிரான ஒருநாள் தொடரில் இங்கிலாந்து அணி 3-2 என்ற கணக்கில் தோற்றிருந்தாலும் ஸ்டூவர்ட் பிரோட் 8 வீழ்த்தல்களுடன் முன்னணி பந்துவீச்சாளராக இருந்தார்.  
நியூசிலாந்துக்கு எதிராக இங்கிலாந்தில் நடந்த தேர்வுத் தொடரின் கடைசிப் போட்டியில் பிரோட் தனது முதல் தேர்வு அரைநூறை எடுத்தார்.  
26 ஆகத்து 2008இல் தென்னாப்பிரிக்காவுகக்கு எதிராக இங்கிலாந்தில் நடந்த ஒருநாள் தொடரின் 2வது போட்டியில் 23 ஓட்டங்கள் விட்டுக்கொடுத்து 5 மட்டையாளர்களை வீழ்த்தினார். இதன்மூலம் பன்னாட்டுப் போட்டிகளில் தனது முதல் ஐந்து வீழ்த்தல் சாதனையைப் பதிவு செய்தார்.
# ஸ்டூவர்ட் பிரோட்

## பன்னாட்டுப் போட்டிகள்

### 2010

2010 ஐசிசி உலக இருபது20 தொடரின் அரையிறுதிப் போட்டியில் பிரோட் ஆட்ட நாயகன் விருது வென்றார். இறுதிப்போட்டியில் ஆத்திரேலியாவை வீழ்த்தி இங்கிலாந்து கோப்பையை வென்றது. அத்தொடரில் பிரோட் மொத்தம் 8 மட்டையாளர்களை வீழ்த்தியிருந்தார்.  
பாக்கித்தானுக்கு எதிராக இங்கிலாந்தில் நடைபெற்ற தேர்வுத் தொடரில் தனது அணி 102-7 என்ற நிலையில் இருந்தபோது களமிறங்கிய பிரோட், 169 ஓட்டங்களை எடுத்தார். அவருடன் களத்தில் இருந்த ஜொனாதன் ட்ரோட்டும் நூறு எடுத்தார். இவர்கள் இருவரும் கூட்டாக இணைந்து 332 ஓட்டங்கள் எடுத்து 8வது இழப்பில் எடுக்கப்பட்ட அதிகபட்ச கூட்டாண்மை என்ற உலக சாதனையைப் படைத்தனர். நூறு அடித்த பிரோட்டின் பெயர் லார்ட்ஸ் மட்டையாட்ட மாண்புப் பலகையில் இடம்பெற்றது.
# ஸ்டூவர்ட் பிரோட்

## பன்னாட்டுப் போட்டிகள்

### 2011

இந்தியாவுக்கு எதிரான இங்கிலாந்தில் நடைபெற்ற தேர்வுத் தொடரின் 4 போட்டிகளில் மொத்தம் 25 மட்டையாளர்களை வீழ்த்தியிருந்தார். அதில் ஒரு மும்முறையும் அடங்கும். அத்தொடரை இங்கிலாந்து 4-0 என்ற கணக்கில் வென்றது. தொடர் நாயகன் விருதை பிரோட் பெற்றார்.
# ஸ்டூவர்ட் பிரோட்

## பன்னாட்டுப் போட்டிகள்

### 2014

இலங்கைக்கு எதிராக ஹெடிங்லே துடுப்பாட்டத் திடலில் நடந்த தேர்வுப் போட்டியில் பிரோட் 2வது முறையாக மும்முறை எடுத்தார். இதன்மூலம் தேர்வு வரலாற்றில் மும்முறை சாதனையை இருமுறை நிகழ்த்திய 4வது வீரரானார்.
# ஸ்டூவர்ட் பிரோட்

## பன்னாட்டுப் போட்டிகள்

### 2018

22 மார்ச் 2018இல் நியூசிலாந்துக்கு எதிரான தேர்வுப் போட்டியில் தனது 400வது வீழ்த்தலின் மூலம் 400 மட்டையாளர்களை வீழ்த்திய இளம் வேகப்பந்து வீச்சாளர் என்ற சாதனையைப் படைத்தார்.
# ஸ்டூவர்ட் பிரோட்

## பன்னாட்டுப் போட்டிகள்

### 2019

2019 ஆஷஸ் தொடரின் முதல் போட்டியில் பிரோட் தனது ஆஷஸ் தொடர்களில் 100வது மட்டையாளரை வீழ்த்தினார். மேலும் அதே போட்டியில் தனது 450வது தேர்வு மட்டையாளரை வீழ்த்தினார்.
# அகநாழிகை

**அகநாழிகை** தமிழ்நாட்டில் வெளியாகும் சமூக கலை இலக்கிய இதழ். புதிய படைப்பாளிகளுக்கு வாய்ப்பளிப்பதையும், ஏற்கனவே எழுதிவரும் தமிழின் சிறந்த படைப்பாளுமைகளின் படைப்புகளை வெளியிடுவதிலும் அகநாழிகை கவனம் செலுத்துகிறது. இதன் ஆசிரியர் பொன். வாசுதேவன். இது அக்டோபர் 2009 முதல் காஞ்சிபுரம் மாவட்டத்திலுள்ள மதுராந்தகத்திலிருந்து வெளியாகிறது. 2013 முதல் செங்கல்பட்டில் இருந்து பதிப்பகமும், இதழும் செயல்படுகிறது. அகநாழிகை புத்தக நிலையம் சென்னை, சைதாப்பேட்டையில் 2013 முதல் 2016 வரை செயல்பாடுகளைத் தொடர்ந்தது. புத்தக விற்பனையகமும், இலக்கியக் கூட்டங்கள், புத்தக அறிமுக நிகழ்ச்சிகள், விமர்சனம், திறனாய்வுக் கூட்டங்கள் என பல குறிப்பிடத்தக்க நிகழ்வுகளை நடத்தியுள்ளது.
# அகநாழிகை

## அகநாழிகை பதிப்பக வெளியீடுகள்

அகநாழிகை பதிப்பகம் 2009 இல் துவங்கப்பட்டது. புதிய படைப்பாளிகளை இனங்கண்டு அடையாளப்படுத்தும் முயற்சியாக புத்தகங்கள் வெளியிடப்பட்டுள்ளது. இணையத்தில் தனித்துவமாக எழுதிவரும் படைப்பாளிகளின் முதல் புத்தகங்களும் வெளியிடப்பட்டுள்ளது. தமிழின் குறிப்பிடத்தகுந்த படைப்பாளிகளின் கவிதை, சிறுகதை, நாவல், கட்டுரைத் தொகுப்புகள், சிறார் இலக்கியம், மொழிபெயர்ப்பு நூல்கள் வெளியிடப்பட்டுள்ளன.
# அகநாழிகை

## கவிதைத் தொகுப்புகள்

1. கருவேல நிழல் - பா.ராஜாராம்
1. கோவில் மிருகம் - என்.விநாயகமுருகன்
1. நீர்க்கோல வாழ்வை நச்சி - லாவண்யா சுந்தரராஜன்
1. கூர்தலறம் - TKB காந்தி
1. உறங்கி விழித்த வார்த்தைகள் - மதன்
1. தலை நிமிர்வு (தமிழிய தலித்திய கவிதைகள்) - பாரதி வசந்தன்
1. பரத்தை கூற்று - சி.சரவணகார்த்திகேயன்
1. ஞாபகங்கள் இல்லாது போகுமொரு நாளில் - செல்வராஜ் ஜெகதீசன்
1. மயிரு - யாத்ரா
1. மதுவாகினி - ந.பெரியசாமி
1. நினைவுகள் சுமந்தலையும் யாத்ரீகன் - அபி மதியழகன்
1. கடவுளின் செய்தி - அ.ரெத்தின சபாபதி
1. இதழில் எழுதிய கவிதைகள் - சங்கவி
1. விரல் முனைக் கடவுள் - ஷான்
1. சொந்த ரயில்காரி - ஜான் சுந்தர்
1. மௌன அழுகை - கோபி சரபோஜி
1. மலைகளின் பறத்தல் - மாதங்கி
1. ஏன் என்னைக் கொல்கிறீர்கள் - க.இராமசாமி
1. என் வானிலே - நிம்மி சிவா
1. யுகமழை - இன்பா சுப்ரமணியன்
1. கவிதையின் கால் தடங்கள் (50 கவிஞர்களின் 400 கவிதைகள்) - தொகுப்பாசிரியர்: செல்வராஜ் ஜெகதீசன்
1. அன்ன பட்சி - தேனம்மை லட்சுமணன்
1. சிறகு விரிந்தது - சாந்தி மாரியப்பன்
1. இலைகள் பழுக்காத உலகம் - ராமலக்ஷ்மி
1. தனியள் - தி.பரமேசுவரி
1. அவளதிகாரம் - வசந்த் தங்கசாமி
1. சிவப்பு பச்சை மஞ்சள் வெள்ளை - செல்வராஜ் ஜெகதீசன்
1. மணல் மீது வாழும் கடல் - குமரகுரு அன்பு
1. ஆயி மண்டபத்தின் முன் ஒரு படம் - உமா மோகன்
1. அக்காவின் தோழிகள் - நீரை மகேந்திரன்
1. தூக்கம் விற்ற காசுகள் - ரசிகவ் ஞானியார்
1. மஞ்சள் முத்தம் - அ.ரோஸ்லின்
1. ஆயிரம் நீர்க்கால்கள் - நந்தன் ஸ்ரீதரன்
1. காற்றாய் கடந்தாய் - சித்துராஜ் பொன்ராஜ்
1. உன்மத்தப் பித்தன் - பொன். வாசுதேவன்
1. நிழலின் வாக்குமூலம் - பொன். வாசுதேவன்
1. தேவதையின் அந்தப்புரத்தில் பட்டாம்பூச்சிக் குடியிருப்பு - ராஜகவி ராகில்
1. தயவு - பொன். வாசுதேவன்
# அகநாழிகை

## சிறுகதைத் தொகுப்புகள்

1. அய்யனார் கம்மா - நர்சிம்
1. தொலைக்கப்பட்ட தேடல்கள் - வெ.ராதாகிருஷ்ணன்
1. சுனை நீர் - ராகவன் சாம்யேல்
1. நந்தவனம் - ஸ்ரீ
1. தாத்தா தோட்டத்து வெள்ளரிக்காய் - இராய. செல்லப்பா
1. அடை மழை - ராமலக்ஷ்மி
1. குறுக்கு மறுக்கு - சிவகுமார் அசோகன்
1. முப்பத்தி நாலாவது கதவு (மொழிபெயர்ப்புச் சிறுகதைகள்) - தமிழில்: புல்வெளி காமராசன்
1. சக்கர வியூகம் - ஐயப்பன் கிருஷ்ணன்
1. வற்றா நதி - கார்த்திக் புகழேந்தி
1. அம்மாவின் தேன்குழல் - மாதவன் இளங்கோ
1. என்றாவது ஒரு நாள் (ஆஸ்திரேலிய புதர்க்காடுறை மனிதர்களின் வாழ்க்கைக் கதைகள்) - ஹென்றி லாஸன் தமிழாக்கம்: கீதா மதிவாணன்
1. கனவுப் பட்டறை - மதி
1. மாறிலிகள் - சித்துராஜ் பொன்ராஜ் (சிறந்த சிறுகதைத் தொகுப்பிற்கான, சிங்கப்பூர் அரசின் ‘சிங்கப்பூர் இலக்கிய விருது - 2016’ (Singapore Literature Prize) பெற்ற தொகுப்பு)
1. நம்பர் விளையாட்டு - கீழை அ.கதிர்வேல்
1. விளிம்புக்கு அப்பால் (புதிய படைப்பாளிகளின் சிறுகதைகள்) - தேர்வும் தொகுப்பும்: பொன். வாசுதேவன்
1. யானை பறந்தபோது (இந்திய - சிறார் நாடோடிக் கதைகள்) - ரமேஷ் வைத்யா
1. அக்கரைப் பச்சை (சிங்கப்பூர் தமிழ்ச் சிறுகதைகள்) - தொகுப்பாசிரியர்: பொன். வாசுதேவன்
# அகநாழிகை

## **நாவல்**

1. நுனிப்புல் - வெ.இராதாகிருஷ்ணன்
1. மிட்டாய் மலை இழுத்துச் செல்லும் எறும்பு - ராஜகவி ராகில்
1. பங்களா கொட்டா - ஆரூர் பாஸ்கர்
1. பெர்னுய்லியின் பேய்கள் - சித்துராஜ் பொன்ராஜ்
1. மாறா மரபு - வெ.இராதாகிருஷ்ணன்
1. கர்மவினை அல்ல பரிணாமம் - வெ.இராதாகிருஷ்ணன்
# அகநாழிகை

## கட்டுரைத் தொகுப்புகள்

1. கலைஞர் எனும் கலைஞன் - டி.வி.இராதாகிருஷ்ணன்
1. ஸ்ரீ சக்ரபுரி - ஸ்வாமி ஓம்கார்
1. வெற்றிக்கோடு - மோகன்குமார்
1. தமிழர் திருமணம் - சிலம்புச் செல்வர் ம.பொ.சிவஞானம்
1. சீர்திருத்தப் போலிகள் - சிலம்புச் செல்வர் ம.பொ.சிவஞானம்
1. கண்ணகி வழிபாடு - சிலம்புச் செல்வர் ம.பொ.சிவஞானம்
1. வெயில் புராணம் - உமா மோகன்
1. கலிகெழு கொற்கை (மீனவர் வாழ்வியலை முன்வைத்து ஜோ டி குருஸ் படைப்புலகம்) - தொகுப்பாசிரியர்: தி.பரமேசுவரி
1. யாருக்கானது பூமி (சூழலியல், காட்டுயிர் பாதுகாப்பு, பறவையியல் கட்டுரைகள்) - பா.சதீஸ் முத்து கோபால் (தமிழ் பதிப்பாளர் மேம்பாட்டுக் கழகத்தின் 2015ம் ஆண்டிற்கான சிறந்த சுற்றுச்சூழல் புத்தக விருது பெற்ற நூல்)
1. யாழ் மீட்டிய கண்கள் - ராஜகவி ராகில்
1. பேயாய் உழலும் சிறுமனமே - இளங்கோ (டிசே தமிழன்)
# போல் கொலிங்வுட்

**பால் டேவிட் கோலிங்வுட்** MBE (Paul David Collingwood பிறப்பு 26 மே 1976) ஒரு முன்னாள் இங்கிலாந்துத் துடுப்பாட்ட அணியின் வீரர் ஆவார்.இவர் இங்கிலாந்துத் துடுப்பாட்ட அணிக்காக தேர்வுத் துடுப்பாட்டம், ஒருநாள் பன்னாட்டுத் துடுப்பாட்டம் மற்றும் பன்னாட்டு இருபது20 ஆகிய துடுப்பாட்ட வடிவங்களில் விளையாடியுள்ளார். கோலிங்வுட் டர்ஹாம் கவுண்டி துடுப்பாட்ட சங்கத்திற்காக விளையாடினார் மற்றும் 2010 ஐசிசி உலக இருபதுக்கு 20 வென்ற இங்கிலாந்து துடுப்பாட்ட அணியின் தலைவராக இருந்தார். அவர் இங்கிலாந்து தேர்வுத் துடுப்பாட்ட அணியின் பன்முக வீரராகவும், ஒருநாள் சர்வதேச (ஒருநாள்) அணியின் (2007-2008) தலைவராகவும் இருந்தார். அவர் இங்கிலாந்துக்கான முதல் இ20 போட்டியின் தலைவராக இருந்தார்..  
தனது துடுப்பாட்ட வாழ்க்கையின் இறுதிகாலங்களில் இவர் டர்ஹாம் கவுண்டி துடுப்பாட்ட சங்கத்தின் தலைவராக இருந்தார். இவரது காலத்தின் மிகச்சிறந்த களத்தடுப்பு வீரர்களில் ஒருவராகவும் கருதப்பட்டார். இவர் இங்கிலாந்துக்கு இழப்புக் கவனிப்பாளராக விளையாடினார்.  
1996 ஆம் ஆண்டில் தனது முதல் தரத் துடுப்பாட்டப் போட்டிகளிலும் , 2001 ஆம் ஆண்டில் ஒருநாள் பன்னாட்டுத் துடுப்பாட்டப் போட்டிகளிலும் 2003 ஆம் ஆண்டில் தேர்வுத் துடுப்ப்பாட்டப் போட்டிகளிலும் இவர் அறிமுகமானார். இரண்டு ஆண்டுகள் இவர் சில தேர்வுத் துடுப்பாட்டப் போட்டிகளில் மட்டுமே விளையாடினார். பின்னர் 2005 ஆம் ஆண்டிற்கான ஆஷஸ் துடுப்பாட்டத் தொடருக்குப் பிறகு தான் இவருக்கு இங்கிலாந்து அணியில் நிலையான இடம் கிடைத்தது. 2006 ஆம் ஆண்டிற்கான ஆஷஸ் தேர்வுத் துடுப்பாட்டப் போட்டியில் இவர் 206 ஓட்டங்கள் எடுத்தார். ஆத்திரேலிய மண்ணில் 78 ஆண்டுகளுக்குப் பிறகு முதல் இருநூறு ஓட்டங்கள் எடுத்த இங்கிலாந்து வீரர் எனும் சாதனை படைத்தார். ஆனால் இந்தப் போட்டியில் இங்கிலாந்து அணி தோற்றது. ஒருநாள் துடுப்பாட்டப் போட்டிகளில் அதிக போட்டிகளுக்குத் தலைமை தாங்கியவர் எனும் சாதனை படைத்திருந்தார். பின்னர் இயன் பெல் இந்தச் சாதனையினை முறியடித்தார்.  
2010–11 ஆஷஸ் தொடரின் 5 வது தேர்வுத் துடுப்பாட்டப் போட்டியின் போது, ஜனவரி 2011 இல் தேர்வுத் துடுப்பாட்டத்தில் இருந்து ஓய்வு பெறுவதாக அறிவித்தார். ஆஸ்திரேலியாவில் 24 ஆண்டுகளில் முதல் முறையாக இங்கிலாந்து ஒரு தொடரை வென்று சாதனை படைத்தது. இதில் மூன்று போட்டிகளிலும் ஆட்டப் பகுதியோடு வெற்றிகளைப் பெற்றிருந்தது.  
கோலிங்வுட் செப்டம்பர் 2018 இல் முதல் தரத் துடுப்பாட்டம் மற்றும் பட்டியல் அ துடுப்பாட்டங்களில் இருந்தும் ஓய்வு பெற்றார்.
# போல் கொலிங்வுட்

## ஆரம்பகால வாழ்க்கை

கோலிங்வுட், கவுண்டி டர்ஹாமின் கான்செட்டுக்கு அருகிலுள்ள ஷாட்லி பிரிட்ஜில் பிறந்தார், இவரது பெற்றோர் டேவிட் மற்றும் ஜேனட் ஆவார். அவரது அண்ணன் பீட்டருடன் சேர்ந்து, பிளாக்ஃபைன் காம்பிரிஹென்சிவ் பள்ளியில் கல்வி பயின்றார், இப்போது கான்செட் அகாடமி என்று அழைக்கப்படுகிறது.
# போல் கொலிங்வுட்

## துடுப்பாட்ட வாழ்க்கை

இவர் 2003 ஆம் ஆண்டில் தேர்வுத் துடுப்ப்பாட்டப் போட்டிகளில் அறிமுகமானார். இவர் மொத்தமாக 4,259 ஓட்டங்களை எடுத்துள்ளார். இதில் அதிகபட்சமாக 2006 ஆம் ஆண்டிற்கான ஆஷஸ் தேர்வுத் துடுப்பாட்டப் போட்டியில் இவர் 206 ஓட்டங்கள் எடுத்தார். ஆத்திரேலிய மண்ணில் 78 ஆண்டுகளுக்குப் பிறகு முதல் இருநூறு ஓட்டங்கள் எடுத்த இங்கிலாந்து வீரர் எனும் சாதனை படைத்தார்.
# இயோன் மோர்கன்

**இயோன் ஜோசப் கிரான்ட் மோர்கன்** (*Eoin Joseph Gerard Morgan*, பிறப்பு: செப்டம்பர் 10, 1986) என்பவர் அயர்லாந்தில் பிறந்த இங்கிலாந்துத் துடுப்பட்டக்காரர் ஆவார். இவர் வரையிட்ட நிறைவுப் போட்டிகளில் இங்கிலாந்து அணியின் தலைவராகச் செயல்படுகிறார். உள்ளூர்ப் போட்டிகளில் மிடில்செக்ஸ் அணிக்காக விளையாடுகிறார். இவர் ஒரு இடது-கை மட்டையாளர் ஆவார்.இவர் இங்கிலாந்துத் துடுப்பாட்ட அணிக்காக ஒருநாள் பன்னாட்டுத் துடுப்பாட்டம், தேர்வுத் துடுப்பாட்டம் மற்றும் பனனட்டு இருபது 20 ஆகிய போட்டிகளில் விளையாடினார்.  
2019ஆம் ஆண்டு இவரது தலைமையில் இங்கிலாந்து அணி முதன்முறையாக துடுப்பாட்ட உலகக்கிண்ணத்தை வென்றது. டிசம்பர் 2019 நிலவரப்படி இவர் இங்கிலாந்து அணிக்காக அதிக ஒருநாள் போட்டிகளில் விளையாடியவராகவும் அதிக ஓட்டங்கள் எடுத்தவராகவும் உள்ளார்.  
19 டிசம்பர் 2014 அன்று அலெஸ்டர் குக் ஒருநாள் துடுப்பாட்ட அணியின் தலைவர் பதவியில் இருந்து நீக்கப்பட்ட பின்னர், மோர்கன் 2015 துடுப்பாட்ட உலகக் கோப்பைக்கான இங்கிலாந்து அணியின் தலைவராக தேர்வு செய்யப்பட்டார். ஏற்கனவே ஒருநாள் மற்றும் இ20 போட்டிகளில் இங்கிலாந்து அணிக்கு தலைவராக இருந்தார். ஒருநாள் போட்டிகளில் தலைவராக இருந்த போட்டிகளில் 4 நூறுகள் அடித்துள்ளார்.இதன்மூலம் அதிக நூறுகள் அடித்த இங்கிலாந்துத் துடுப்பாட்ட அணியின் தலைவர் எனும் சாதனையினைப் படைத்தார்.  
2019 ஆம் ஆண்டின்படி, மோர்கன் இங்கிலாந்து அணியின் எல்லா நேரத்திற்குமான ஒருநாள் போட்டிகளில் அதிக ஓட்டங்கள் எடுத்தவர் எனும் சாதனை படைத்தார். ஒருநாள் போட்டிகளில் அதிவேகமாக அரைநூறுகள் எடுத்த இங்கிலாந்து வீரர் எனும் சாதனையையும் இவர் படைத்துள்ளார், மேலும் 2019 ஐசிசி உலகக் கோப்பையின் போது ஒருநாள் போட்டிகளில் அதிக எண்ணிக்கையிலான ஆறுகளை அடித்தவர் எனும் சாதனையினைப் படைத்தார்.இவர் ஆப்கானித்தான் துடுப்பாட்ட அணிக்கு எதிராக 17 ஆறு ஓட்டங்களை எடுத்தார்.
# இயோன் மோர்கன்

## ஆரம்பகால வாழ்க்கை

மோர்கன் டப்லினில் பிறந்து, ரஷ் நகரில் வளர்ந்தார், அங்கு இவரது தந்தையுடன் இருந்தார். இவரது தாய் இங்கிலாந்து மரபினைச் சேர்ந்தவர் ஆவார். இவர் ரஷ் துடுப்பாட்ட சங்கத்தில் துடுப்பாட்டம் விளையாடக் கற்றுக்கொண்டார். அங்கு இவரது தந்தை மூன்றாம் லெவன் அணியின் தலைவராக இருந்தார். லீசன் தெருவில் உள்ள கத்தோலிக்க பல்கலைக்கழகப் பள்ளியில் கல்வி பயின்றார். அங்கு இவர் லீன்ஸ்டர் மூத்த பள்ளிகளுக்கான கோப்பையில் விளையாடினார். தனது இளம் வயதிலேயே மோர்கன் வாரத்திற்கு இரண்டு முறை *ஹர்லிங்* விளையாடினார், இது ஒரு மட்டையாளராக இவரது திறமையை வளர்த்துக் கொள்ள உதவியது.  
இந்த நேரத்தில் இவர் தனது துடுப்பாட்ட கல்வியை மேற்கொள்வதற்காக தெற்கு லண்டனில் உள்ள டல்விச் கல்லூரியில் சிறிதுகாலம் பயின்றார். அங்குதான் இங்கிலாந்திற்காக விளையாட வேண்டும் என நினைத்தார். இவர் அயர்லாந்தின் இளைஞர் அணிகளைப் பிரதிநிதித்துவப்படுத்தினார், மேலும் 13 வயதுக்குட்பட்டோர், 15 வயதுக்குட்பட்டோர் மற்றும் 17 வயதுக்குட்பட்டோர் மட்டத்தில் இடம்பிடித்தார். இரண்டு ஆண்டுகளுக்குப் பிறகு, 2006 ஆம் ஆண்டு 19 வயதுக்குட்பட்ட உலகக் கோப்பையில் அயர்லாந்தின் தலைவராக இருந்தார்.
# கெவின் பீட்டர்சன்

**கெவின் பீட்டர் பீட்டர்சன்** ( Kevin Peter Pietersen பிறப்பு 27 ஜூன் 1980) ஒரு முன்னாள் இங்கிலாந்துத் துடுப்பாட்ட வீரர் ஆவார். ஒரு வலது கை மட்டையாளர் மற்றும் அவ்வப்போது எதிர்ச் சுழல் பந்து வீச்சாளராகவும்<nowiki/> இவர் இருந்தார். 2005 மற்றும் 2014 ஆம் ஆண்டுகளுக்கு இடையில் இங்கிலாந்திற்காக ஒருநாள் பன்னாட்டுத் துடுப்பாட்டம், தேர்வுத் துடுப்பாட்டம் மற்றும் பன்னாட்டு இருபது 20 போட்டிகளில் பீட்டர்சன் விளையாடியுள்ளார்.  
பீட்டர்சன் தென்னாப்பிரிக்காவில் ஒரு ஆப்பிரிக்காவினைப் பூர்வீகமாகக் கொண்ட தந்தைக்கும் மற்றும் இங்கிலாந்தினை பூர்வீகமாகக் கொண்ட தாய்க்கும் மகனாகப் பிறந்தார்.1997 ஆம் ஆண்டில் குவாசுலு நடால் துடுப்பாட்ட அணிக்காக முதல் தரத் துடுப்பாட்டப் போட்டிகளில் இவர் அறிமுகமானார். பின்னர் 2000 ஆம் ஆண்டில் இங்கிலாந்துக்குச் சென்றார். ஆங்கில வம்சாவளியைச் சேர்ந்தவர் என்பதனால் பீட்டர்சன் இங்கிலாந்து அணிக்கு தகுதி பெற்றார். இவர் முதலில் ஆங்கில கவுண்டி துடுப்பாட்டத்தில் நான்கு ஆண்டு விளையாடினார். நாட்டிங்காம்சயர் அணிக்காக நான்கு ஆண்டுகள் விளையாடிய பின்னர் பீட்டர்சன் இங்கிலாந்து நாட்டின் தேசிய அணிக்காகத் தேர்வானார். சிம்பாப்வே துடுப்பாட்ட அணிக்கு எதிராக 2004 ஆம் ஆண்டு நடைபெற்ற ஒருநாள் போட்டியில் (ஒருநாள்) சர்வதேச அளவில் அறிமுகமானார். ஆத்திரேலியாவுக்கு எதிரான 2005 ஆசசு தொடரில் தேர்வுத் துடுப்பாட்டப் போட்டியில் பீட்டர்சன் அறிமுகமானார் .  
பீட்டர்சன் 2005 இல் ஹாம்ப்ஷயர் சென்றார். ஜூன் 2010 இல், பீட்டர்சன் ஹாம்ப்ஷயரை விட்டு வெளியேற விரும்புவதாக அறிவித்தார்
பீட்டர்சன் 2008 ஆகத்து 4 முதல் 2009 சனவரி 7 வரை இங்கிலாந்து தேர்வு மற்றும் ஒருநாள் அணிகளின் தலைவராக இருந்தார், ஆனால் அதே நாளில் பதவி நீக்கம் செய்யப்பட்ட இங்கிலாந்து பயிற்சியாளர் பீட்டர் மூர்சுடன் ஏற்பட்ட தகராறைத் தொடர்ந்து மூன்று தேர்வு மற்றும் ஒன்பது ஒருநாள் போட்டிகளுக்குப் பிறகு தலைவர் பொறுப்பிலிருந்து விலகிக் கொள்வதாக அறிவித்தார் பீட்டர்சன் மே 31 அன்று அனைத்து வகையான சர்வதேச வரையறுக்கப்பட்ட துடுப்பாட்டத்தில் இருந்தும் ஓய்வு பெறுவதாக அறிவித்தார். பீட்டர்சன் கடைசியாக இங்கிலாந்துக்காக 2013-14 ஆச்சு மற்றும் ஒருநாள் போட்டிகளில் விளையாடினார்.
# கெவின் பீட்டர்சன்

## ஆரம்பகால வாழ்க்கை

தென்னாப்பிரிக்காவின் நடால் மாகாணத்தில் உள்ள பீட்டர்மரிட்சுபர்க்கில் பீட்டர்சன் ஒரு ஆப்பிரிக்காவினைப் பூர்வீகமாகக் கொண்ட தந்தைக்கும் மற்றும் இங்கிலாந்தினை பூர்வீகமாகக் கொண்ட தாய்க்கும் மகனாகப் பிறந்தார். பெற்றோரின் இந்த அணுகுமுறையிலிருந்து தான் பல நல்ல பாடங்களைக் கற்றுக்கொண்ட்தாகவும், ஒழுக்கம் ஒரு நல்ல குணம் என்றும், தான் விரும்பியதை தான் எப்போதும் வைத்திருக்க வேண்டியதில்லை என்று அது தனக்குக் கற்பித்ததாகவும் கூறும் அவர் எனக்குத் தேவையானது நான் விரும்பியதைவிட வித்தியாசமானது. என்றும் கூறியுள்ளார் பீட்டர்சன் இங்கிலாந்து சங்கம் மற்றும் இரண்டாவது லெவன் துடுப்பாட்ட அணிக்காகவும் விளையாடினார். 11 வயதில் முன்கையில் ஏற்பட்ட ஒரு காயத்தினால் பீட்டர்சனுக்கு ரக்பி விளையாட முடியாமல் போனது. ஆனால் இவர் ஆக்கி, டென்னிசு மற்றும் சுகுவாசு ஆகிய போட்டிகள் விளையாடினார். இவை அவரது துடுப்பாட்டத்திற்கு மேலும் உதவின
.
# அஜ்மல் ஷசாத்

**அஜ்மல் ஷசாத்**: (Ajmal Shahzad, பிறப்பு: சூலை 27, 1985), முன்னாள் இங்கிலாந்து அணியின் முன்னணி பந்து வீச்சாளர்களுள் ஒருவர் ஆவார். அணியின் வலதுகை விரைவு-மித பந்துவீச்சுசாளரான இவர் வலதுகை துடுப்பாளரும் கூட. களத்தடுப்பிலும் இவரின் பணி குறிப்பிடத்தக்கது. பெப்ரவரி 2010 இல் தனது முதல் பன்னாட்டு இருபது20 போட்டியில் விளையாடினார்.